**Наталля Бандалетава (Бунько)**

**ПАЖАРЫ: ПРАФЕСІЙНАЯ ЛЕКСІКА**

Пажары прыносяць не толькі вялікія матэрыяльныя страты ў навакольным асяроддзі, а вельмі часта ставяць пад пагрозу чалавечае жыццё. Тэрмін ***пажар*** у нарматыўных дакументах вызначаецца як непадкантрольнае гарэнне па-за спецыяльным ачагом, якое наносіць матэрыяльны ўрон, шкоду для жыцця і здароўя грамадзян, інтарэсаў грамадства і дзяржавы. Пажары адносяцца да групы надзвычайных сітуацый тэхнагеннага характару і падзяляюцца на наступныя віды:

* пажары ў будынках, на камунікацыях і тэхналагічным абсталяванні прамысловых аб’ектаў,
* пажары на аб’ектах здабычы, перапрацоўкі і захоўвання лёгкаўзгаральных, гаручых і выбуховых рэчываў,
* пажары на транспарце,
* пажары ў шахтах, падземных і горных выпрацоўках (экзагенны падземны пажар, эндагенны падземны пажар), метрапалітэнах.

Тэрмінам ***пажар*** абазначаецца таксама сам працэс гарэння, які характарызуецца вылучэннем цеплыні і газападобных прадуктаў і, як правіла, суправаджаецца дымам, полымем, напальваннем.

Узнікненне пажару адбываецца пад уплывам наступных умоў: наяўнасць гаручага асяроддзя (прадметаў, рэчываў, матэрыялаў, здольных да ўзгарання), крыніцы запальвання (адкрытага агню, іскраў, хімічных рэакцый з вылучэннем вялікай колькасці цеплыні і інш.), акісляльніка (кіслароду ў паветры), шляху распаўсюджання пажару (гаручых рэчываў, па якіх агонь можа разыходзіцца на значныя адлегласці). Пры наяўнасці ўсіх пералічаных умоў ўзнікае пажар як непадкантрольнае гарэнне. Калі выключыць шлях распаўсюджання пажару, адбудзецца падкантрольнае гарэнне, або спальванне.

Сярод найбольш частых прычын узнікнення пажараў – з’яў або абставін, якія непасрэдна абумовілі ўзнікненне пажараў, – можна адзначыць наступныя: неасцярожнае абыходжанне чалавека з агнём, парушэнне правілаў пажарнай бяспекі, пашкоджанні ў выніку эксплуатацыі або вытворчыя дэфекты электрычных установак і награвальных прыбораў, узнікненне самастойнага ўзгарання прадметаў, рэчываў і матэрыялаў (напрыклад, сухой расліннасці ці торфу), наяўнасць маланкі і інш. Вядома, што 90% пажараў узнікаюць у выніку так званага “чалавечага фактару” і толькі 7-8% – ад узнікнення электрычнага разраду ў атмасферы – маланкі.

Да асноўных крыніц пажараў адносяцца: падпаленыя або нагрэтыя целы; электрычныя разрады; цеплавыя праяўленні хімічных рэакцый і механічных уздзеянняў; іскры ад удару і трэння; ударныя хвалі; сонечная радыяцыя, электрамагнітныя і іншыя віды выпраменьванняў. Да асноўных паражальных фактараў пажараў, якія ўздзейнічаюць на чалавека і матэрыяльныя каштоўнасці, належаць: полымя і іскры, цеплавы струмень, павышаная тэмпература навакольнага асяроддзя, павышаная канцэнтрацыя таксічных прадуктаў гарэння і тэрмічнага раскладання ў паветры, паніжаная канцэнтрацыя кіслароду, павышаная канцэнтрацыя дыму на шляхах эвакуацыі.

Пажары як надзвычайныя сітуацыі тэхнагеннага характару класіфікуюцца па тэрыторыі ўзнікнення і распаўсюджання. Так, *прыродныя пажары*ўзнікаюць стыхійна і распаўсюджваецца ў прыродным асяроддзі.Прыроднымі з’яўляюцца *лясныя пажары* – пажары на тэрыторыях лясных масіваў; *палявыя пажары* – некантралюемае гарэнне хлебных масіваў; *падземныя пажары*– пажары ў падземных выпрацоўках шахт або ў масіве карысных выкапняў, якія ўзнікаюць пад уплывам знешніх імпульсаў (*экзагенны падземны пажар*) і (або) у выніку самаўзгарання (*эндагенны падземны пажар*). Калі гарыць тарфяны пласт балотнай або забалочанай глебы, такі пажар называецца *тарфяным пажарам*. *Радыеактыўны пажар* узнікае на забруджаных радыенуклідамі тэрыторыях. Пажар, які ахоплівае розныя кампаненты геаграфічнага ландшафту характарызуецца тэрмінам *ландшафтны пажар*.

Акрамя таго, пажары адрозніваюцца па асаблівасцях распаўсюджання ў навакольным асяроддзі. Пажар, які ўзнік у асобным будынку або збудаванні, – *асобны пажар*. *Масавы пажар* характарызуецца як сукупнасць асобных пажараў, што ахопліваюць больш за 25% будынкаў і (або) збудаванняў. *Маштабны пажар* – пажар вялікіх памераў, які ахоплівае некалькі будынкаў або вялікую плошчу лесу з пераходам натуральных або штучных перашкод (дарог, воднага шляху). *Агнявы шторм*– асаблівая форма распаўсюджання суцэльнага пажару, характэрная прыкмета якога – наяўнасць узыходзячага патоку прадуктаў гарэння і награвання паветра; прыток свежага паветра з усіх бакоў не менш за 50 км/г у кірунку да межаў агнявога шторму.

Такім чынам, пажары з’яўляюцца адным з відаў надзвычайных сітуацый тэхнагеннага характару і класіфікуюцца ў залежнасці ад тэрыторыі ўзнікнення і інтэнсіўнасці распаўсюджання. У сучасным грамадстве вельмі востра ставіцца пытанне барацьбы з пажарамі, праблемы аховы жыцця грамадства і захаванасці матэрыяльных каштоўнасцей.

**Выкарыстаныя крыніцы:**

1. Защита от пожара. Словарь. Ч. 1: Общие термины и термины, относящиеся к явлениям при пожаре. Перевод Междунар. стандарта ISO 8421-1: 1987 на русский язык. – Минск, 2009. – 10 с., включая обложку.
2. Инструкция о классификации чрезвычайных ситуаций природного и техногенного характера: Утв. М-вом по чрезвычайным ситуациям Беларуси 19.02.2002: Введ. 01.06.2003. – Минск: Науч.-исслед. ин-т пожарной безопасности и проблем чрезвычайных ситуаций, 2003. – 90, [1] с. – (Безопасность в чрезвычайных ситуациях).